Ah, moj Aljo
Ah, moj Aljo je jedna od popularnih bosanskohercegovačkih sevdalinki, koju je prvi put otpjevala Zehra Deović. Uvrštena je kao zadnja pjesma na njenoj prvoj studijskoj LP ploči "Dvije su se vode zavadile", koju je objavila zagrebačka izdavačka kuća Jugoton 1976. Zehra Deović otpjevala je ovu sevdalinku uz pratnju Narodnog ansambla predvođenog doajenima sevdalinke Ismetom Alajbegovićem "Šerbom" i Jovicom Petkovićem na harmonikama. Ova vesela sevdalinka komponirana je u umjerenom tempu, u kojoj su se osim ljepotom pjevačke izvedbe kvalitetnom instrumentalnom pratnjom posebno istakli duet harmonika Ismet Alajbegović "Šerbo" i Jovica Petković. Također, bogatstvu cjelokupnog zvuka u pjesmi doprinijele su violine i klarinet. Pjesma "Ah, moj Aljo" naišla je na veoma dobar prijem kod ljubitelja sevdalinke i do danas su je otpjevali drugi poznati izvođači ove vrste muzike poput Hanke Paldum i Zehre Bajraktarević.